เป็นแผลข้างตรงถวารและมีหนองออกมาควรทำยังไงดีครับ
สวัสดีค่ะ การมีแผลตรงบริเวณรูทวาร และมีหนองออกมา อาจเป็น1. ฝีคัณฑสูตร ซึ่งเป็นฝีที่เกิดข้างในทวารหนัก แต่เกิดเส้นทางภายในที่หนองกัดเซาะจนเป็นโพรงและกลายมาเป็นก้อนฝีที่บริเวณใกล้กับรูทวารหนักอาการคือจะปวดข้างในทวารหนัก โดยเฉพาะเวลาถ่ายอุจจาระ และจะมีอาการบวมและปวดตรงบริเวณรอบๆ รูทวารหนัก นอกจากนี้ จะมีน้ำเหลืองหรือหนองซึมออกจากรูที่ผิวหนังบริเวณใกล้กับทวารหนักเป็นๆ หายๆ2. ริดสีดวงทวารชนิดภายนอก หรือชนิดภายในแต่เป็นระยะ 4 ก็จะเห็นเป็นติ่งเนื้อหรือก้อนเนื้อยื่นออกมากจากรูทวารหนัก แต่ก็ไม่น่ามีน้ำเหลืองหรือหนองไหลออกมา ยกเว้นมีการอักเสบติดเชื้อเกิดขึ้นที่ก้อนของริดสีดวงขึ้นมา ซึ่งอาจเกิดจากการโดนเสียดสีบ่อยๆ หรือการใช้นิ้วมือไปแคะ แกะ บีบที่ริดสีดวง3. แผลปริขอบทวารหนัก จะเกิดเมื่ออุจจาระแข็ง หรือเป็นก้อนใหญ่ ต้องออกแรงเบ่งมาก ก้อนอุจจาระอาจไปครูดกับเยื่อบุของทวารหนัก ทำให้เกิดเป็นแผล ซึ่งมักมีเลือดสีแดงสดติดออกมากับก้อนอุจจาระ โดยปริมาณเลือดมักไม่มาก และจะมีอาการปวดหรือเจ็บรูทวารหนัก แต่ก็ไม่น่ามีน้ำเหลืองหรือหนองไหลออกมาจากก้อน เช่นกัน ยกเว้นมีการอักเสบติดเชื้อเกิดขึ้นเหมือนกับริดสีดวงดังกล่าวไป4. โรคหนองใน หากมีเพศสัมพันธ์ทางทวารหนัก ก็อาจทำให้ติดเชื้อที่รูทวารหนักได้ ทำให้เกิดเป็นแผล มีหนอง มีเลือดไหล เจ็บและคันรูทวารหนัก5. เป็นฝีธรรมดาที่ผิวหนังบริเวณก้น ผิวหนังมีอาการบวม แดง เจ็บและปวด หากมีรูเปิดก็จะเห็นหนองไหลออกมาแนะนำว่าควรต้องไปพบแพทย์ เพื่อตรวจว่าเกิดจากสาเหตุใดและให้การรักษาค่ะ เพราะการมีน้ำเหลืองหรือหนองไหลออกมา แสดงว่าต้องการมีการอักเสบติดเชื้อเกิดขึ้น ไม่ว่าจะเป็นอะไรอยู่ก็ตาม หากไม่รักษาอาการติดเชื้อให้หาย โรคที่เป็นอยู่ก็อาจรุนแรงขึ้นได้ค่ะ ในเบื้องต้น ควรใช้ผ้าก๊อซหรือสำลีเช็ดหนองออกบ่อยๆ ไม่ใช้มือไปแคะ แกะแผลหรือก้อนที่มีอยู่ และไม่ควรใส่กางเกงชั้นในและกางเกงที่รัดแน่นจนเกินไปค่ะ